Swart krieket-rolspelers belê vergadering | Netwerk24
Deur Tinus van Staden 23 Desember 2019 16:22
Dit het die laaste paar weke duidelik geword dat transformasie in Suid-Afrikaanse krieket nie plaasvind nie en daarom het swart belanghebbendes besluit om Vrydag 'n vergadering te hou oor die toekoms van swart krieket.
Ntsongo Sibiya dien op die Sentraal-Gauteng Lions se raad. Foto: Sentraal-Gauteng Lions
Ntsongo Sibiya, 'n raadslid van die Gauteng Lions, sê die vergadering, wat by die Wanderers in Johannesburg sal plaasvind, is belê "deur die relevante belanghebbendes, onder wie die Soweto-krieketklub 'n beduidende rolspeler is."
"Die vergadering is daar sodat ons kan bespreek waar swart krieket in die land heen op pad is. Dit sal in die besonder oor transformasie handel, wat nie plaasvind nie.
"Dít het duidelik geraak in die laaste paar weke."
Sibiya is gevra of hy verwys na die veranderinge wat in die leierskap van Krieket Suid-Afrika (KSA) en in die Proteas se afrigtingspan gemaak is. Die voormalige uitvoerende hoof, Thabang Moroe, is geskors en tydelik deur Jacques Faul vervang. Graeme Smith is as die direkteur van krieket aangestel.
Dit sal in die besonder oor transformasie handel, wat nie plaasvind nie.
Mark Boucher is die Proteas se nuwe voltydse afrigter vir die volgende vier jaar, met Enoch Nkwe, wat die pos tydelik beklee het, wat 'n hulpafrigter gemaak is. Jacques Kallis is betrek as kolfkonsultant. Kritici noem die nuwe leierskap 'n "Old boys' club".
Sibiya sê dié skuiwe is maar slegs enkele van die talle kwessies wat swart belanghebbendes pla en wat bespreek sal word.
"Ons sal hoor wat al die probleme is en hoe daar voortaan opgetree moet word, indien daar iets moet gebeur."
Die vergadering vind Vrydag om 09:00 in die Wanderers se Long Room plaas en enigiemand is welkom, ongeag ras, sê Sibiya. Die toekoms van swart krieket in die land is die enigste item op die agenda.
'n Woordvoerder van KSA sê die nasionale beheerliggaam is nie betrokke nie.
Die eerste toets teen Engeland begin Donderdag op SuperSport-park in Centurion. Dit is Boucher se eerste toets as Protea-afrigter.